GeoGuessr

GeoGuessr是一款地理发现型网页游戏，是瑞典人安东·瓦伦2013年5月9号发布个。游戏畀玩家半随机个全景图地点，要求玩家只通过有限个线索来猜图片里向是啥户荡。

 游戏内容 
GeoGuessr根据题库随机出题，题库范围只有Google街景服务覆盖范围个街景。游戏画面里向除开街景图片搭仔指南针，呒没其他信息。玩家要通过街景图片里向个道路标志、植被、商业、气候、地标咾啥个各种信息来确定位置，好通过缩放街景画面、转动街景视角获得更多信息。部分模式里向，玩家也好通过移动来获取更多信息。玩家要勒好缩放个地图丄标记，提交答案仔么会得显示出正确个地理位置，根据玩家猜个位置帮正确位置个距离来评分，评分范围是0到5000分。除开世界范围随机地方，玩家还好选择其他题库，比方讲著名景点、特定国家个随机地点咾啥个。箇游戏还允许付费者创建地图，体验其他使用者创建个地图，增加游戏个竞争力。

其他模式包括：
 Single player：玩家自家进行随机地点辨认
 Duels：一對一个比賽
 Team Duels：组队比赛，每队两人
 Battle Royale：大逃杀
 Streaks：连续辨认国家或美国各州直到错误

 历史 
GeoGuessr个创立人安东·瓦伦欢喜勒垃全景地图丄看街景，故咾花仔近2礼拜开发箇游戏。游戏用Backbone.js个JavaScript库搭仔Google地图API 3.0版来运行。

2013年5月10号，瓦伦拿做好个游戏发布到Google Chrome Experiments丄，一炮而红。後首来开发出对应个Android端、iOS端应用软件。

新冠疫情个爆发引发大家对箇游戏个新兴趣，2021年3月份，游玩人数达到新个高峰。2022年，GeoGuessr收购地理问答网站Seterra，趁热打铁推出拿标准街景玩法帮问题结合个问答模式。同年10月2号，GeoGuessr官方帮Ligue Intercommu联合组织Geoguessr团队世界杯，第二年推出一年一届个个人比赛Geoguessr世界杯。

2021年，因为街景图片质量推板，GeoGuessr社区联系谷歌地图个贡献人，比方讲桑给巴尔街景项目、 GridPacific项目、不丹旅游理事会，要求伊拉拿图片删脱，还要伊拉拿手头丄个生活停下来。

2024年2月1号开始，Geoguessr取消原有个免费模式，正式变成订阅制游戏，要订阅纔好孛相，弗付钞票个人只好试玩挑战、测验模式。

 参见 
 Geoguessr世界杯
 图寻

 参考 

Category:2013年电子游戏
Category:网页游戏
Category:Google街景服务